वो जरा-जरा सी बात पर उनपर हाथ उठा देते थे, उनके सिर को दीवारों पर टकराते थे, उन्हें तख्ते पर से धक्का देकर नीचे गिरा देते थे, उनके हाथ पैरों को रस्सी से बांधकर छड़ी से उनपर अंधाधुंध प्रहार करते थे, वो गुस्से में इतने पागल हो जाते थे कि उन्हें ये दिखाई ही नहीं पड़ता था कि वो कहाँ पर प्रहार कर रहे हैं। उनके हाथ–पैर टूटे, सिर फूटे या आँखें फूटे .......... इसकी कोई परवाह नहीं करते थे। अपनी बड़ी दीदी पर पिता का ये कहर देखकर छोटा भाई तख्ते के नीचे छिपने का प्रयास करता था या फिर घर के किसी कोने में सहमा हुआ दुबकने का प्रयास करता था। उनकी पत्नी जब उसे बचाने के लिए आगे बढ़ती तो वो उन्हें भी मार का भय दिखाकर दूर रहने को कह देते थे। क्या एक पिता अपने बच्चों या पत्नी के प्रति इतना क्रूर, अत्याचारी या फिर इतना निर्दयी हो सकता है ? शायद हाँ ......... या यूँ कहें होता है ............. उसके इस व्यवहार के पीछे हमारे समाज का पितृसत्तात्मक ढांचा है जो उसमें खुद को सर्वश्रेष्ठ, सर्वोपरि व सर्वेसर्वा होने का अहंकार जगाता है। शायद यही अहंकार उसे निर्दयी व निरंकुश बनाता है जिसके कारण वो सभी सदस्यों पर अपना आधिपत्य स्थापित करने की कोशिश करने लगता है, अपनी पत्नी व बच्चों को अपना साम्रराज्य समझने के बजाय अपना दास समझने लगता है, उन्हें हेय व तिरस्कृत भाव से देखने लगता है।